Il-Kunsill kompla saħħaħ il-miżuri restrittivi tiegħu kontra r-Repubblika Demokratika tal-Poplu tal-Korea (RDPK) billi ttraspona s-sanzjonijiet settorjali imposti bir-riżoluzzjoni 2375 (2017) tal-Kunsill tas-Sigurtà tan-NU. Dik ir-riżoluzzjoni ġiet adottata fil-11 ta' Settembru 2017 b'reazzjoni għall-attivitajiet marbutin mal-armi nukleari u mal-iżvilupp ta' missili ballistiċi li qed jitwettqu bħalissa mir-RDPK bi ksur ta' riżoluzzjonijiet preċedenti tal-Kunsill tas-Sigurtà tan-NU u b'nuqqas sfaċċat tal-osservanza tagħhom. Il-miżuri introdotti bir-riżoluzzjoni 2375 (2017) tal-KSNU jinkludu projbizzjoni fuq il-bejgħ ta' likwidi ta' gass naturali lir-RDPK , u fuq l-importazzjoni tat-tessuti tagħha . Il-miżuri l-ġodda jinkludu wkoll limitazzjonijiet fuq il-bejgħ ta' prodotti taż-żejt raffinat u taż-żejt mhux maħdum Barra minn hekk, l-istati membri mhux ser jipprovdu awtorizzazzjonijiet ġodda ta' xogħol liċ-ċittadini tar-RDPK biex jidħlu u jaħdmu fit-territorji tagħhom peress li dawn huma suspettati li qed jiġġeneraw dħul li qed jintuża biex jappoġġa l-programmi illegali tal-armi nukleari u tal-missili ballistiċi tal-pajjiż. L-atti legali jittrasponu wkoll l-eżenzjonijiet previsti mill-Kunsill tas-Sigurtà tan-NU għal skopijiet ta' għajnuna umanitarja u ta' għajxien. Fil-15 ta' Settembru l-Kunsill kien diġà ttraspona l-elenkar addizzjonali impost mir-Riżoluzzjoni tal-Kunsill tas-Sigurtà tan-NU, biż-żieda ta' tliet entitajiet u individwu wieħed li jappoġġaw il-programmi illeċiti mal-listi ta' dawk soġġetti għal iffriżar tal-assi u restrizzjonijiet fuq l-ivvjaġġar. L-għadd totali ta' persuni soġġetti għal miżuri restrittivi kontra r-RDPK huwa ta' 63 persuna u 53 entità kif elenkati min-NU. Barra minn hekk, 38 persuna u 4 entitajiet ġew deżinjati mill-UE b'mod awtonomu. Kif maqbul mill-ministri għall-affarijiet barranin tal-UE f'Tallinn fis-7 ta' Settembru, il-Kunsill attwalment qed jaħdem fuq miżuri awtonomi addizzjonali possibbli tal-UE biex jikkumplementaw u jsaħħu s-sanzjonijiet tal-Kunsill tas-Sigurtà tan-NU. L-UE qed timplimenta r-riżoluzzjonijiet kollha tal-Kunsill tas-Sigurtà tan-NU li ġew adottati b'reazzjoni għall-programmi tar-RDPK tal-armi nukleari u tal-missili ballistiċi. Barra minn hekk, l-UE imponiet ukoll miżuri restrittivi awtonomi kontra r-RDPK, li jikkomplementaw u jsaħħu r-reġim ta' sanzjonijiet tan-NU. L‐atti legali ser jiġu ppubblikati fil‐Ġurnal Uffiċjali tal‐11 ta' Ottubru. Riżoluzzjoni 2375 tal-Kunsill tas-Sigurtà tan-NU (stqarrija għall-istampa) Miżuri restrittivi tal-UE kontra l-Korea ta' Fuq (informazzjoni ġenerali) Konklużjonijiet tal-Kunsill dwar ir-Repubblika Demokratika tal-Poplu tal-Korea (stqarrija għall-istampa 17/7/17) Diskors minn Federica Mogherini waqt is-sessjoni plenarja tal-Parlament Ewropew dwar is-sitwazzjoni fir-Repubblika Demokratika tal-Poplu tal-Korea, 12/09/2017 Ara l-paġna tal-laqgħa